***สิบสองหางออนไลน์*** (อังกฤษ: *12 Tails Online*) เป็นเกมออนไลน์แนวแอ็คชันอาร์พีจีสัญชาติไทย พัฒนาโดยทีมของ บริษัท บิ๊กบั๊กสตูดิโอ ซึ่งประกอบด้วยชาวไทยเพียง 4 คน เริ่มพัฒนาเมื่อเดือนเมษายน พ.ศ. 2551 และใช้เวลาพัฒนา 3 ปี

เกมดังกล่าวได้รับรางวัลชนะเลิศ "VC Thailand Game Awards 2010" ประเภทเกมพีซี จากสำนักงานส่งเสริมอุตสาหกรรมซอฟต์แวร์แห่งชาติ (SIPA) รวมถึงได้รับโล่จากรัฐมนตรีว่าการกระทรวงเทคโนโลยีสารสนเทศและการสื่อสาร ทั้งนี้ ทีมพัฒนายังมีแผนเปิดให้บริการในต่างประเทศ

เรื่องย่อ
---------

ภาพจากเกม*สิบสองหางออนไลน์* ซึ่งเป็นภาพการปรากฏตัวของเทพแห่งแสง
*สิบสองหางออนไลน์* เป็นเรื่องสมมุติที่เกี่ยวกับโลกในอนาคตอีก 5,000 ปี โดยก่อนหน้านั้นโลกได้พบกับภัยพิบัติอันร้ายแรง จนทำให้สิ่งมีชีวิตที่อยู่ในโลก รวมทั้งมนุษย์ได้หายสาบสูญไปจนหมดสิ้น และเมื่อเวลาผ่านไป ธรรมชาติก็ได้ฟื้นกลับมาใหม่ พร้อมกับกระแสเวทมนตร์ที่ค่อย ๆ เกิดขึ้นอีกครั้ง จนทำให้ก่อเกิดเทพต่าง ๆ ขึ้นบนโลกแห่งนี้ ด้วยพลังเวทมนตร์ในการก่อกำเนิดเทพแสงนั้น บังเอิญทำให้กระรอกน้อยตัวหนึ่งมีสติปัญญาขึ้นมา เทพแสงจึงได้เล่าเรื่องราวที่เกิดขึ้นบนโลกทั้งหมดให้กระรอกน้อยฟัง และได้มอบไม้เท้าแห่งปัญญาให้ พร้อมขนานนามให้ใหม่ว่า "เฟิร์สเทล" (First Tail) เฟิร์สเทลตัดสินใจออกเดินทางเพื่อเล่าเรื่องราวต่าง ๆ พร้อมคำสอนจากเทพแสงให้เหล่าสัตว์ทั้งหลายฟัง หลายสิบปีผ่านไป เฟิร์สเทลได้พาเหล่าสัตว์กลับมาหาเทพแสง เทพแสงจึงสั่งสอนให้เหล่าสัตว์ทั้งหลายต่างดำรงเผ่าพันธุ์กันด้วยความสามัคคี และนั่นเป็นจุดเริ่มต้นของอารยธรรมใหม่ ซึ่งเป็นอารยธรรมของสัตว์ที่เคยด้อยสติปัญญา กลายเป็นสัตว์ที่มีสติปัญญาเทียบเท่ามนุษย์

ทว่า หลายร้อยปีหลังจากสร้างอารยธรรมสัตว์ขึ้นมา บรรดาสัตว์เหล่านั้นได้หลงลืมสิ่งที่เฟิร์สเทลได้เคยสอนถึงการอยู่ร่วมกันด้วยความปรองดอง โดยสัตว์ทั้งหลายนั้นได้แตกแยกออกเป็นฝ่ายต่าง ๆ และกระจัดกระจายกันอยู่ตามเกาะต่าง ๆ โดยมีวัฒนธรรมและความเชื่อที่แตกต่างกัน แม้แต่เหล่าเทพเองก็ไม่มีความเกี่ยวดองกัน ต่างอาศัยอยู่ในเฉพาะถิ่นของตน และดำเนินชีวิตแตกต่างกันออกไป จนกระทั่งเทพแห่งแสงอัลคาเซียได้สามารถรับรู้ถึงกระแสแห่งกาลเวลา และได้เล็งเห็นถึงภัยพิบัติครั้งใหม่ที่กำลังจะเกิดขึ้น จึงได้มอบหมายให้โบลดาส แม่ทัพผู้คุ้มครองเมืองแห่งแสงคัดเลือกผู้กล้าที่มีคุณสมบัติเพียงพอให้เข้าเฝ้า เพื่อมอบภารกิจที่จะเปลี่ยนชะตาของโลกให้ จากนั้นก็ได้รวบรวมผู้กล้าซึ่งเป็นบรรดาสัตว์ทั้ง 12 ชนิด เพื่อนำสาส์นไปขอความช่วยเหลือจากเหล่าเทพทั้ง 6 เหล่า โดยพวกเขาได้พบกับเทพดินที่อาศัยอยู่ในป่าแห่งทิศเหนือในเวลาต่อมา

จากนั้น เหล่าผู้กล้าได้เดินทางไปยังดินแดนที่เต็มไปด้วยอุปสรรคต่าง ๆ พวกเขานำสาส์นจากเทพแห่งแสงไปมอบให้แก่เทพแห่งไฟในดินแดนหิมะที่หนาวเหน็บ และได้เดินทางไปยังที่อยู่ของเทพแห่งลมนามว่าซันซันซึ่งเป็นเขตทะเลทราย จากนั้น เหล่าผู้กล้าเดินทางสู่แดนแห่งน้ำ และได้รับความช่วยเหลือจากจอมเวทย์เร็กกุในการทำให้พวกเขาสามารถหายใจใต้น้ำได้ และได้พบกับเทพแห่งน้ำในเวลาต่อมา ระหว่างการนำสาส์นมอบแก่เทพต่าง ๆ นี้เอง เมืองแห่งแสงก็เกิดเหตุการณ์ที่ไม่คาดฝันขึ้น นั่นคือความมืดได้เข้ามาครอบครองเมืองแห่งแสง เหล่าสัตว์หางทั้งหลายจึงร่วมมือกันต่อสู้กับกองทัพของเทพเงาที่บุกโจมตีเมืองแห่งแสงอย่างสุดฝีมือ ในภารกิจต่อมา หัวหน้าอินทรีอิทาลุส ซึ่งเป็นผู้สังเกตการณ์ดินแดนรอบนอกอาณาจักร ได้สั่งให้เหล่าฮีโร่ไปตามสืบผู้บุกรุกที่มีลักษณะเหมือนเครื่องจักรกล แล้วพวกเขาก็ได้พบกับอารยธรรมที่เก่าแก่กลางทะเลทราย ซึ่งมีความเป็นไปได้ว่าสองปริศนานี้อาจมีความเกี่ยวข้องถึงกัน ภายหลังจากที่รู้ว่าหุ่นยนต์ได้บุกมายังดินแดนของเหล่าผู้กล้าแล้ว เมื่อแซปป้าคิดว่าเทคโนโลยีของหุ่นยนต์มีความล้ำหน้ากว่าที่พวกผู้กล้าใช้อยู่ จึงคิดว่าการไปสำรวจห้องสมุดที่อยู่ใต้เมืองแสงอาจจะได้ข้อมูลเกี่ยวกับเทคโนโลยีโบราณเหล่านี้เพิ่มเติม

ที่ถ้ำใต้ดินของเหล่าตุ่น ซึ่งอยู่ใต้เมืองแห่งแสง ได้มีความมืดเข้าครอบงำ เหล่าสรรพสัตว์ต่างหายสาบสูญไปอย่างไร้ร่องรอย ซึ่งเหล่าผู้กล้าต่างได้ต่อสู้กับหนึ่งในเทพขึ้นเป็นครั้งแรก แล้วพวกเขาก็ก้าวเข้าสู่การทำสงคราม

รูปแบบการเล่น
-------------

*สิบสองหางออนไลน์* เป็นเกมออนไลน์ผู้เล่นจำนวนมากแบบเล่นตามบทบาท ซึ่งทางผู้ผลิตได้พยายามนำข้อดีของเกมอื่น ๆ มารวมกัน โดยเป็นเกมที่เน้นการทำภารกิจตามที่กำหนดไว้ในแต่ละฉาก ผู้เล่นสามารถเลือกฉากที่ต้องการเล่นได้ ซึ่งเมื่อสำเร็จภารกิจแล้วจะได้รับค่าประสบการณ์พิเศษ รวมถึงของรางวัลต่าง ๆ ที่แตกต่างกันไปตามแต่ละภารกิจ และมีรูปแบบการเล่นแบ่งออกเป็น 2 ประเภทคือ "Players vs. Com" ที่ผู้เล่นทั้งหมดจะต้องช่วยกันฟันฝ่าภารกิจที่กำหนดไว้ให้สำเร็จ และ "Players vs. Players" ที่แบ่งผู้เล่นออกเป็นหลาย ๆ ฝ่าย เพื่อแข่งขันทำภารกิจให้สำเร็จก่อนฝ่ายอื่น โดยผู้เล่นจะได้รับบทเป็นสัตว์ 12 ชนิด ที่มีความสามารถเฉพาะตัวประเภทต่าง ๆ ไม่ว่าจะเป็นความสามารถด้านเวทมนตร์ ต่อสู้ การปรุงยา หรือการประดิษฐ์สิ่งของ และจุดเด่นของเกมนี้คือการใช้ตัวละครทุกเผ่าพันธุ์มารวมพลังกันจะช่วยเพิ่มพลังความแข็งแกร่งในการต่อสู้ โดยการร่วมกลุ่มแบบเป็นทีม ตลอดจนการต่อสู้หลายรูปแบบภายในเกม เกมนี้สามารถใช้ได้ทั้งคีย์บอร์ดและจอยสติ๊กในการเล่น การบังคับดังกล่าวเป็นแบบ Real Time Physic ซึ่งเป็นการบังคับให้ตัวละครสามารถหลบหลีกการโจมตีได้ โดยเป็นรูปแบบที่ต่างจากเกมออนไลน์ผู้เล่นจำนวนมากแบบเล่นตามบทบาทอื่น ๆ เกมดังกล่าวมีการเล่นที่ต้องฝ่าฟันอุปสรรคตามแต่ละภารกิจหรือ Chapter ที่แตกต่างกันออกไป โดยปัจจุบันมีถึง Chapter ที่ 12

ตัวละคร
-------

ตัวละครที่ผู้เล่นจะต้องสวมบทบาทจะเป็นสัตว์ 12 ชนิด แต่ละชนิดจะถูกแบ่งออกเป็น 3 ประเภท

| ตัวละคร | ความสามารถ | แบ่งประเภทออกเป็น |
| --- | --- | --- |
| **หมาป่า** | นักดาบที่มีความสามารถในการโจมตีทั้งในระยะประชิดและในระยะกลางด้วยเวทมนตร์ | Warrior, Paladin และ Blade Master |
| **ค้างคาว** | จอมเวทแห่งความมืด มีความสามารถในการใช้เวทมนตร์ก่อกวนและทำลายศัตรูที่รุนแรง | Night Mage, Shadow Caller และ Dream Caster |
| **แมว** | นักสู้ที่มีความคล่องแคล่วปราดเปรียว สามารถโจมตีได้ต่อเนื่องและหลบหลีกได้อย่างยอดเยี่ยม | Treasure Hunter, Gambler และ Assassin |
| **แกะ** | นักเวทใจบุญ มีความสามารถในการใช้เวทธาตุแสงทั้งในการรักษาและการต่อสู้ | Priest, Hireophant และ Enchanter |
| **กิ้งก่า** | นักแม่นธนู มีความสามารถในการโจมตีระยะไกล การพรางตัวและการเคลื่อนไหวที่รวดเร็ว | Hunter, Trickster และ Slayer |
| **ลิง** | นักอัญเชิญ สามารถใช้เวทและอัญเชิญภูตแห่งธาตุไฟและดินมาช่วยต่อสู้ได้ | Summoner, Pyromancer และ Geomancer |
| **ตุ่น** | วิศวกรผู้ใช้ความรู้เรื่องเครื่องจักรมาประดิษฐ์เครื่องมือต่าง ๆ ไม่ว่าจะเป็นป้อมปืนกล คอปเตอร์ไม้ไผ่ ระเบิดหรือหุ่นยนต์ | Engineer, Bomber และ Machinist |
| **แพนด้า** | นักต่อสู้ด้วยศิลปะป้องกันตัวอย่างกังฟู มีความสามารถในการชกและเตะต่อยที่รวดเร็วและรุนแรง และใช้ปราณเสริมพลังได้ | Martial Artist, Strike Master และ Sage Fist |
| **เพนกวิน** | จอมเวทที่สามารถใช้เวทแห่งดวงดาวหรือหิมะในการโจมตีศัตรูและปกป้องตัวเองได้ดี | Wizard, Astral และ Frost Mage |
| **กระต่าย** | นักแม่นปืนที่สามารถโจมตีจากระยะไกล ผลิตยาเพื่อสนับสนุนทีม หรือจะทำการตั้งร้านขายของและใช้เงินในการต่อสู้ก็ได้ | Sharp Shooter, Alchemist docter และ Merchant |
| **ไบสัน** | นักรบผู้ใช้ขวานเป็นอาวุธ สามารถบุกตะลุยและโจมตีศัตรูได้อย่างไม่หยุดหย่อนด้วยพละกำลังในตัว | Berserker, Gladiator และ Warlord |
| **วาฬ** | อัศวินที่เคลื่อนไหวเชื่องช้า แต่มีพลังโจมตีและพลังป้องกันที่สูง สามารถสนับสนุนเพื่อนร่วมทีมได้ด้วยพลังธาตุน้ำ | Guardian, Ocean Templar และ Aqua Knight |

### เทพ

ภายในเกมดังกล่าว ยังมีเทพประจำที่สร้างสีสันให้กับเกม โดยมีเอกลักษณ์เฉพาะอยู่อีก 6 ตน ดังนี้:

* **เทพแสง อัลคาเซีย** - เป็นเทพที่ตั้งมั่นในความดีและความยุติธรรม ฉลาดรอบรู้ ที่เหล่าสัตว์และเทพต่างให้ความเคารพ
* **เทพไฟ มุราดิน** - เป็นเทพที่มีอารมณ์ร้อน รักศักดิ์ศรี กระหายสงคราม และชำนาญการรบ
* **เทพน้ำ อาเนโมเน่** - เป็นเทพที่มีจิตใจดี เมื่อขึ้นบกจะมาพร้อมกับแอมโมไนท์ยักษ์ และมีนาคาคอยพิทักษ์กายตลอดเวลา
* **เทพลม ซันซัน** - เป็นเทพจากทะเลทราย มีความร่าเริงและเป็นมิตร
* **เทพดิน บาร์เบร็อก** - เป็นอมนุษย์ร่างยักษ์ที่มาพร้อมกับภูติร่างเล็ก
* **เทพเงา เซร่า** - เป็นเทพที่เต็มไปด้วยความลับ ซึ่งเร้นกายอยู่ในวิหารแห่งความมืด

การพัฒนา
--------

*สิบสองหางออนไลน์* เป็นเกมออนไลน์ที่ได้รับการพัฒนาโดยชาวไทย 4 คน ซึ่งแบ่งออกเป็นฝ่ายโปรแกรมเมอร์ 1 คน และฝ่ายศิลป์ 3 คน โดยทีมผู้ออกแบบได้วางคอนเซ็ปต์มุ่งเน้นให้ผู้เล่นรู้จักความสามัคคี อันเนื่องมาจากการสถานการณ์ความขัดแย้งภายในประเทศของช่วงเวลานั้น โดยทีมพัฒนาได้สร้างตัวละครที่เป็นสัตว์ทั้ง 12 ชนิด ซึ่งการดีไซน์ของฝ่ายศิลป์ได้แบ่งงานออกเป็นคนละฝ่ายตามถนัดของตัวเอง ก่อนที่จะปรับแต่งรูปแบบให้เข้ากันในภายหลัง และเน้นการออกแบบกราฟิกให้ใกล้เคียงกับเกมคอนโซล พร้อมกับวางรูปแบบการเล่นที่มุ่งเน้นถึงความสนุก ซึ่งทางทีมพัฒนาได้ปรับปรุงกราฟิกให้มีความทันสมัย โดยให้สอดคล้องกับสเปคคอมพิวเตอร์ในประเทศไทย และได้เพิ่มโหมดภาพแบบสีสดใส (Vivid Color) สำหรับการคำนวณเร่งค่าสีให้กับจอภาพ รวมถึงใช้เทคโนโลยีไดเรกต์เอกซ์เวอร์ชันใหม่รวมอยู่ด้วย

กรรมการผู้จัดการบริษัทบิ๊กบั๊กสตูดิโอ ได้เปิดเผยว่าเนื้อหาของเกมมีทั้งหมด 4 เฟส และมีการเปิดทดสอบเฟสแรกในเดือนกุมภาพันธ์ พ.ศ. 2554 เกมดังกล่าวถือได้ว่าประสบความสำเร็จนับจากวันที่เปิดเซิร์ฟเวอร์ และยังคงเต็มอยู่จนถึงทุกวันนี้ ส่งผลให้ทางทีมงานต้องเปิดเซิร์ฟเวอร์เพิ่มอย่างเร่งด่วนก่อนกำหนดเดิมที่วางไว้ ภายหลังจากนั้น ทางผู้ผลิตได้ออกแบบไอเทมอย่าง Bug Suit ที่มีรูปแบบแปลกใหม่ในดีไซน์ของตัวละครสัตว์ที่สวมชุดแมลง ซึ่งเป็นไอเทมได้รับความนิยมอย่างสูง รวมถึงปัจจุบัน ทางทีมพัฒนายังได้อัปเดตเกมครั้งใหญ่โดยเพิ่มบอสใหม่ และชุดแฟชั่นใหม่ และในเดือนกรกฎาคม พ.ศ. 2554 ทางผู้จัดทำได้เพิ่มระบบตลาดการซื้อขายทองคำขึ้น ซึ่งเป็นระบบที่จำลองรูปแบบการเก็งกำไรในตลาดทอง และแหล่งซื้อขายไอเทมดังกล่าวในเกมคือสถานที่มีชื่อว่า Dwukfu ระบบนี้มีรูปแบบคล้ายกับการเก็งกำไรทองคำของจริง กล่าวคือ หากมีผู้เล่นซื้อทองไปจำนวนมาก ราคาจากแหล่งขายจะเพิ่มขึ้น ในทางกลับกัน หากมีผู้เล่นขายทองคืนให้มาก ราคาจากแหล่งขายจะลดลง โดยระบบดังกล่าวนี้มีผู้เล่นหลายรายต่างให้ความสนใจ อย่างไรก็ตาม พบว่าไม่มีผู้เล่นมาเล่นในระบบนี้เท่าใดนักในเบื้องต้น เนื่องด้วยยังไม่ทราบถึงวิธีการและกลไกในระบบตลาดทอง นอกจากนี้ ทางผู้ผลิตยังได้มีการอัปเดตร้านในเกมที่มีชื่อว่า Pedo Shop สำหรับการแลกไอเทมหายากจากไอเทมต่าง ๆ ในเวลาต่อมา

การตลาด
-------

*สิบสองหางออนไลน์* ได้เปิดรับสมัครผู้เข้าร่วมทดสอบเกมมาแล้วครั้งหนึ่งในช่วงกันยายน พ.ศ. 2552 ก่อนที่ทางบริษัทไอดิจิตอลคอนเนคท์ จำกัด ซึ่งเป็นผู้ให้บริการ ได้แถลงข่าวเปิดตัวอย่างเป็นทางการในวันที่ 22 กุมภาพันธ์ พ.ศ. 2554 โดยเป็นการร่วมมือกับบริษัทบิ๊กบั๊กสตูดิโอ ที่ใช้เวลาพัฒนาเกมดังกล่าวรวม 3 ปี เกมดังกล่าว มีระบบการเล่นที่น่าสนใจอย่าง Hero Support Skill ซึ่งเป็นระบบที่เพิ่มความสามารถให้กับตัวละครที่เล่นอยู่ โดยอาศัยตัวละครรองอื่นที่อยู่ในไอดีเดียวกัน อย่างไรก็ตาม มีผู้เล่นเพียงไม่กี่รายเท่านั้นที่ทราบว่ามีระบบนี้อยู่ในเกม ในวันที่ 28 มีนาคม พ.ศ. 2554 ทาง Hero Rangers ได้เปิดให้ผู้สนใจทดสอบเกมครั้งที่สอง และได้รับความสนใจจากเกมเมอร์อย่างมาก โดยมีการแจก AC Code รอบแรก จำนวน 2,500 โค้ด ซึ่งหมดภายในช่วงเวลาไม่ถึง 5 นาที และมีการแจกโค้ดรอบที่สองอีก 2,000 โค้ด ในเวลา 19.00 น. ของวันเดียวกัน *สิบสองหางออนไลน์* ยังได้รับเลือกให้เป็นหนึ่งในเกมออนไลน์ 3 มิติ ที่เปิดตัวในงาน Neolution Games Mania ที่เซ็นทรัลพระราม 2 ร่วมกับเกมออนไลน์อื่น ๆ ในระหว่างวันที่ 4 ถึง 6 มีนาคม พ.ศ. 2554

*สิบสองหางออนไลน์* ยังได้เปิดตัวมิชชั่นใหม่ที่มีชื่อว่า ไฟล์ทแบ็คทูเดอะซิตี้ (Flight Back to the City) ซึ่งเป็นรูปแบบการเล่นใหม่ที่ออกจากรูปแบบ MMORPG ที่มีอยู่เดิม โดยผู้เล่นจะรับบทเป็นตุ่นนักประดิษฐ์ผู้ขับเครื่องบินที่นำผู้เล่นกลับไปยังเมืองแห่งแสงเพื่อให้พ้นอันตราย ซึ่งวิธีการควบคุมเหมือนกับการบังคับในเกมเครื่องบินทั่วไป มิชชั่นนี้ได้รับการกล่าวว่าเป็นมิชชั่นที่สร้างความสนุกสนาน แต่มีระดับความยากในการเล่นสูงเช่นกัน

การตอบรับ
---------

ในปี พ.ศ. 2553 เกมสิบสองหางออนไลน์ได้รับรางวัล "VC Thailand Game Awards 2010" ประเภทเกมพีซี ซึ่งจัดโดยสำนักงานส่งเสริมอุตสาหกรรมซอฟต์แวร์แห่งชาติ จากการเสนอชื่อโดยสมาคมอิเล็คโทรนิคบันเทิง ซึ่งอยู่ในโครงการ "Venture Capital Forum" โดยเป็นโครงการเปิดเวทีแสดงศักยภาพของผู้ประกอบการไทยให้ออกสู่สายตาแก่นักลงทุน ทั้งในประเทศและต่างประเทศ และได้รับโล่เกียรติยศจาก รัฐมนตรีว่าการกระทรวงเทคโนโลยีสารสนเทศและการสื่อสาร ณ โรงแรมฮิลตัน จังหวัดภูเก็ต ระหว่างวันที่ 23–27 สิงหาคม พ.ศ. 2553

เว็บไซต์*ประชาชาติธุรกิจ*กล่าวถึง*สิบสองหางออนไลน์* ว่าเป็นหนึ่งในเกมออนไลน์ไทยในยุคดอตคอมเพียงไม่กี่รายที่ได้รับความนิยม รวมทั้งมีการเปิดเผยว่าทางยุโรปและอเมริกามีความสนใจต่อเกมดังกล่าว ตลอดจนได้มีการติดต่อจากประเทศเกาหลี แต่ทางผู้ผลิตได้ปฏิเสธไปเนื่องด้วยตลาดเกมออนไลน์ในประเทศเกาหลีค่อนข้างเต็มอยู่ก่อนแล้ว ส่วนอุปสรรคการตอบรับของเกมยังอาจมาจากการที่ระบบเกมอาจไม่สมบูรณ์ กระแสเกมออนไลน์จากจีนได้เข้าร่วมแข่งขัน และอาจรวมถึงภาวะเศรษฐกิจในช่วงดังกล่าว อย่างไรก็ตาม *สิบสองหางออนไลน์*ก็ยังประสบความสำเร็จในแง่ของจำนวนผู้เล่นที่มีมากจนทางทีมงานต้องเปิดเซิร์ฟเวอร์เพิ่มก่อนกำหนดเดิมที่ทีมงานได้วางแผนเอาไว้ ในขณะที่ทาง*ผู้จัดการรายสัปดาห์* ได้วิเคราะห์เกมดังกล่าวในเบื้องต้นว่าเป็นเกมที่มีระบบการต่อสู้ที่สนุกและกราฟิกสวยงาม รวมถึงเชื่อว่าจะเป็นเกมสัญชาติไทยที่ได้รับความนิยมจากนักเล่นเกมออนไลน์ในเวลาต่อมา

เว็บไซต์*ผู้จัดการออนไลน์*ได้กล่าวถึง*สิบสองหางออนไลน์* ว่าเป็นเกมออนไลน์ผู้เล่นจำนวนมากแบบเล่นตามบทบาทที่เน้นระบบความแปลกใหม่ มีระบบการต่อสู้แบบเลื่อนตำแหน่งชี้เพื่อโจมตีแบบเรียลไทม์ที่ยังไม่มีเกมออนไลน์ไทยรายใดทำมาก่อน รวมทั้ง ทางเว็บไซต์ยังได้เปิดเผยภาพบางส่วนจากเกม ก่อนที่จะมีการเปิดตัวอย่างเป็นทางการ ส่วนทาง*กรุงเทพธุรกิจ* ได้รายงานถึงการตอบรับภายในประเทศว่ายังคงอยู่ในเกณฑ์ที่ดี แม้ว่าตลาดใกล้ถึงจุดอิ่มตัวก็ตาม ตลอดจนทางผู้ผลิตได้มีแผนนำ*สิบสองหางออนไลน์*ไปขายในต่างประเทศเช่นกัน สำหรับ*เดลินิวส์*ได้กล่าวถึง*สิบสองหางออนไลน์* ว่าได้รับการตอบรับในเกณฑ์ที่ดีมากในประเทศไทย โดยมีจำนวนผู้เล่นรวมกว่า 4 แสนราย และทำรายได้รวมที่ 50 ล้านบาท ภายในระยะเวลา 1 ปี รวมทั้งตัวแทนจากประเทศเยอรมนีได้ติดต่อขอซื้อลิขสิทธิ์เกมดังกล่าวไปให้บริการที่ประเทศเยอรมนี, อังกฤษ และสเปน อย่างไรก็ตาม เว็บไซต์*เอ็มไทย* และเว็บไซต์*เกมมัน* ได้รายงานถึงช่วงหลังจากที่ได้มีการทดสอบเกมช่วงก่อนกำหนดการเปิดตัว โดยหลังจากการทดลองเล่นแล้ว พบว่ายังมีจุดที่ควรปรับแก้อยู่บ้างในบางส่วน อาทิ การมีเซิร์ฟเวอร์ไม่เพียงพอต่อการรองรับผู้เล่นจำนวนมาก รวมถึงการปรับฐานข้อมูลให้มีความเสถียรมากยิ่งขึ้น และปัญหาบั๊กในตัวเกม ทั้งที่เกิดจากการเล่นและจากตัวระบบ ตลอดจนได้มีการแนะให้มีการเพิ่มเนื้อหากับข้อมูลที่ทำให้ผู้เล่นใหม่สามารถเข้าใจได้ง่ายขึ้น ซึ่งทางทีมงานได้มีแผนที่จะปรับแก้และให้ทดสอบอีกครั้งในเวลาต่อมา แต่ทางเว็บไซต์พบว่า ผู้เล่นต่างมีความเห็นตรงกันถึงความน่ารักของตัวละครที่มีเอกลักษณ์อย่างมาก ระบบภารกิจที่น่าสนใจ ความแปลกใหม่ในการนำเสนอ รวมถึงไอเทมที่โดดเด่น

รางวัลที่ได้รับ
---------------

* รางวัลชนะเลิศประเภทเกมพีซี จาก VC Thailand Game Awards 2010 โดยสำนักงานส่งเสริมอุตสาหกรรมซอฟต์แวร์แห่งชาติ (SIPA)
* รางวัลเกมไทยยอดเยี่ยม จาก Thailand Game Prizes 2012
* รางวัลเว็บไซต์เกมยอดเยี่ยม จาก Thailand Game Prizes 2012

การปิดและเปิดให้บริการใหม่
--------------------------

ในวันที่ 3 พฤศจิกายน พ.ศ. 2559 เวลาประมาณ 9 โมงเช้า ตามเวลาประเทศไทย ทางเพจฮีโร่ เรนเจอร์ส ซึ่งเป็นเพจการตลาดของเน็กซอน ประเทศไทย ได้ทำการประกาศยุติการให้บริการเกม 12 หางออนไลน์ และทีมงานได้จัดกิจกรรม 12Tails Memories และกระทงระเบิดกระจาย

ครั้น พ.ศ. 2564 ได้มีการประกาศเปิดให้ลงทะเบียนล่วงหน้าจากเพจเฟซบุ๊กที่ชื่อ 12Tails-TH ซึ่งจะมีการแจกไอเทมตามยอดผู้สมัคร โดยที่ 12Tails-TH ได้ขออนุญาตจากบริษัทบิ๊กบั๊กสตูดิโอในการเปิดเซิร์ฟอย่างเป็นทางการแล้ว

สื่ออื่น
--------

หนังสือการ์ตูนออนไลน์
เอกราช บรรดาศักดิ์นักวาดการ์ตูนชาวไทย และทีมงานไทยคอมิคส์ สังกัดสำนักพิมพ์วิบูลย์กิจ ดัดแปลงเนื้อเรื่องและตัวละครเกมสิบสองหางออนไลน์เป็นหนังสือการ์ตูนออนไลน์ชื่อ "12 หางออนไลน์ - ปฐมบทแห่ง 12 หาง" และเปิดให้อ่านโดยไม่คิดค่าบริการ บทแรกเป็นเรื่องราวของหมาป่ากับแกะ มีจำนวน 540 หน้าตามที่ทำสัญญากันไว้ ส่วนบทต่อ ๆ ไปกำลังดำเนินโครงการ โดยกำหนดว่าจะนำเสนอตัวละครบทละสองตัวก่อนจะมีการจัดทำฉบับรวมเล่มออกมา

อ้างอิง
-------

1. ↑  "12 หางออนไลน์ มาตรฐานใหม่ของวงการเกมออนไลน์ไทย". *EXP*. สืบค้นเมื่อ 2011-08-23.
2. 1 2 3 4  ""12 Tail online สิบสองหางออนไลน์" เกมออนไลน์ฝีมือคนไทย". *phpBB*. คลังข้อมูลเก่าเก็บจากแหล่งเดิมเมื่อ 2010-01-23. สืบค้นเมื่อ 2011-08-23.
3. 1 2 3  "ประกาศผล VC Thailand Game Awards 2010". *CCSCOM*. สืบค้นเมื่อ 2011-08-25.
4. 1 2  "เปิดตำนาน "12 หาง ออนไลน์" ฮีโร่พันธุ์ใหม่สัญชาติไทยแท้". *กรุงเทพธุรกิจ*. สืบค้นเมื่อ 2011-08-31.[*ลิงก์เสีย*]
5. ↑  "ความเป็นมา". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2011-08-24.`{{cite web}}`: CS1 maint: bot: original URL status unknown (ลิงก์)
6. ↑  "รุ่งเช้าของเหล่านักผจญภัย". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2011-08-24.`{{cite web}}`: CS1 maint: bot: original URL status unknown (ลิงก์)
7. ↑  "ก้าวแรกแห่งการเดินทาง". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2011-08-24.`{{cite web}}`: CS1 maint: bot: original URL status unknown (ลิงก์)
8. ↑  "ถ้ำเพลิงบนยอดหุบเขาน้ำแข็ง". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2011-08-26.`{{cite web}}`: CS1 maint: bot: original URL status unknown (ลิงก์)
9. ↑  "เสียงกระซิบจากสายลม". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2011-08-26.`{{cite web}}`: CS1 maint: bot: original URL status unknown (ลิงก์)
10. ↑  "อาณาจักรใต้ท้องทะเล". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-06. สืบค้นเมื่อ 2011-08-26.`{{cite web}}`: CS1 maint: bot: original URL status unknown (ลิงก์)
11. ↑  "สาสน์จากเงามืด". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-06. สืบค้นเมื่อ 2011-08-26.`{{cite web}}`: CS1 maint: bot: original URL status unknown (ลิงก์)
12. ↑  "เครื่องจักรปริศนา". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2011-08-26.`{{cite web}}`: CS1 maint: bot: original URL status unknown (ลิงก์)
13. ↑  "เผยเนื้อหาตอนใหม่ (Chapter 7) เกม 12 หาง". *MThai*. คลังข้อมูลเก่าเก็บจากแหล่งเดิมเมื่อ 2011-05-24. สืบค้นเมื่อ 2011-08-24.
14. ↑  "12 หางออนไลน์ เผย Chapter 8 เปิดประตูสู่ความทรงจำ พร้อมปลดล็อกพันธนาการ LV 55!". *ONLINESTATION*. คลังข้อมูลเก่าเก็บจากแหล่งเดิมเมื่อ 2011-08-10. สืบค้นเมื่อ 2012-07-27.`{{cite web}}`: CS1 maint: bot: original URL status unknown (ลิงก์)
15. ↑  "12 Tails Online เตรียมพบกับ Chapter 9 Shadow Myth 7 กันยายนนี้". *ONLINESTATION*. คลังข้อมูลเก่าเก็บจากแหล่งเดิมเมื่อ 2015-10-01. สืบค้นเมื่อ 2012-07-27.
16. ↑  "เกม 12 หางอัปเดตแพทซ์ Chapter 9 Shadow Myth 7 ก.ย. นี้". *MThai*. คลังข้อมูลเก่าเก็บจากแหล่งเดิมเมื่อ 2020-09-23. สืบค้นเมื่อ 2012-07-27.
17. ↑  "12 Tails Online 4.46 เปิดเทศกาล X'mas พร้อม Chapter10". *ONLINESTATION*. คลังข้อมูลเก่าเก็บจากแหล่งเดิมเมื่อ 2015-10-01. สืบค้นเมื่อ 2012-07-28.
18. ↑  "ก้าวสู่โลกแห่งสัตว์ ฝีมือนักพัฒนาไทย". *GAMETHAI ONLINE*. คลังข้อมูลเก่าเก็บจากแหล่งเดิมเมื่อ 2011-03-07. สืบค้นเมื่อ 2011-08-31.`{{cite web}}`: CS1 maint: bot: original URL status unknown (ลิงก์)
19. ↑  "12 หางออนไลน์ เกมสุดภาคภูมิใจโดยผู้พัฒนาไทย เผยตัวละครสุดเท่ห์". *COMPGAMER*. สืบค้นเมื่อ 2011-08-24.[*ลิงก์เสีย*]
20. ↑  "IDCC เปิดตัว 12 หางออนไลน์ พร้อมเปิดให้ทดสอบ CBT 28 ก.พ. 54 นี้!!". *COMPGAMER*. คลังข้อมูลเก่าเก็บจากแหล่งเดิมเมื่อ 2016-03-15. สืบค้นเมื่อ 2011-08-24.`{{cite web}}`: CS1 maint: bot: original URL status unknown (ลิงก์)
21. ↑  ""12 หาง" เพิ่ม 2 ไอเท็มใหม่จากการ์ตูน". *ผู้จัดการออนไลน์*. คลังข้อมูลเก่าเก็บจากแหล่งเดิมเมื่อ 2012-07-26. สืบค้นเมื่อ 2012-07-26.`{{cite web}}`: CS1 maint: bot: original URL status unknown (ลิงก์)
22. ↑  "ตัวละคร". *12 หางออนไลน์*. คลังข้อมูลเก่าเก็บจากแหล่งเดิมเมื่อ 2016-05-18. สืบค้นเมื่อ 2011-08-25.`{{cite web}}`: CS1 maint: bot: original URL status unknown (ลิงก์)
23. ↑  "แนะนำสายอาชีพของ Wolf". *MThai*. คลังข้อมูลเก่าเก็บจากแหล่งเดิมเมื่อ 2012-05-31. สืบค้นเมื่อ 2011-08-25.
24. ↑  "12 Tails Online : Warrior เพลงดาบหมาป่าพิฆาต". *GAMECOMP*. สืบค้นเมื่อ 2011-08-25.[*ลิงก์เสีย*]
25. ↑  "แนะนำสายอาชีพของ Bat". *MThai*. คลังข้อมูลเก่าเก็บจากแหล่งเดิมเมื่อ 2011-05-14. สืบค้นเมื่อ 2011-08-25.
26. ↑  "แนะนำสายอาชีพของ Cat". *MThai*. คลังข้อมูลเก่าเก็บจากแหล่งเดิมเมื่อ 2012-05-31. สืบค้นเมื่อ 2011-08-25.
27. ↑  "แนะนำสายอาชีพของ Sheep". *MThai*. คลังข้อมูลเก่าเก็บจากแหล่งเดิมเมื่อ 2012-05-31. สืบค้นเมื่อ 2011-08-25.
28. ↑  "แนะนำสายอาชีพของ Chameleon". *MThai*. คลังข้อมูลเก่าเก็บจากแหล่งเดิมเมื่อ 2011-05-14. สืบค้นเมื่อ 2011-08-25.
29. ↑  "แนะนำสายอาชีพของ Monkey". *MThai*. คลังข้อมูลเก่าเก็บจากแหล่งเดิมเมื่อ 2011-08-21. สืบค้นเมื่อ 2011-08-25.
30. ↑  "แนะนำสายอาชีพของ Mole". *MThai*. คลังข้อมูลเก่าเก็บจากแหล่งเดิมเมื่อ 2011-08-21. สืบค้นเมื่อ 2011-08-25.
31. ↑  "แนะนำสายอาชีพของ Panda". *MThai*. คลังข้อมูลเก่าเก็บจากแหล่งเดิมเมื่อ 2011-05-21. สืบค้นเมื่อ 2011-08-25.
32. ↑  "แนะนำสายอาชีพของ Penguin". *MThai*. คลังข้อมูลเก่าเก็บจากแหล่งเดิมเมื่อ 2011-08-21. สืบค้นเมื่อ 2011-08-25.
33. ↑  "แนะนำสายอาชีพของ Rabbit". *MThai*. คลังข้อมูลเก่าเก็บจากแหล่งเดิมเมื่อ 2011-09-25. สืบค้นเมื่อ 2011-08-25.
34. ↑  "12 Tails Online : กระต่ายน้อยจอมป่วน SharpShooter". *GAMECOMP*. สืบค้นเมื่อ 2011-08-25.[*ลิงก์เสีย*]
35. ↑  "แนะนำสายอาชีพของ Bison". *MThai*. คลังข้อมูลเก่าเก็บจากแหล่งเดิมเมื่อ 2011-07-26. สืบค้นเมื่อ 2011-08-25.
36. ↑  "แนะนำสายอาชีพของ Whale". *MThai*. คลังข้อมูลเก่าเก็บจากแหล่งเดิมเมื่อ 2011-05-21. สืบค้นเมื่อ 2011-08-25.
37. ↑  "12 Tails : Guardian วาฬอึดหัวใจทรนง". *GAMECOMP*. สืบค้นเมื่อ 2011-08-25.[*ลิงก์เสีย*]
38. ↑  sonoson. (กันยายน 2553). LET'S Talk. **LET'S Comic**. Vol 10. หสน.ห้องภาพสุวรรณ. ISBN 977-131-33021-5-0. หน้า 66-71
39. ↑  "สัมภาษณ์ผู้สร้างเกม 12 หาง เกมออนไลน์ไทยน่าจับตามอง". *MThai*. คลังข้อมูลเก่าเก็บจากแหล่งเดิมเมื่อ 2011-03-02. สืบค้นเมื่อ 2011-08-25.
40. ↑  "IDCC เปิดตัว 12 หางออนไลน์ พร้อมเปิดให้ทดสอบ CBT 28 ก.พ. 54 นี้!!". *COMPGAMER*. สืบค้นเมื่อ 2011-08-24.[*ลิงก์เสีย*]
41. ↑  "IDCC เปิดตัวฮีโร่พันธุ์ใหม่ '12 Tails Online' เตรียมเปิด CB สายฟ้าแล่บ 28 ก.พ. นี้!!". *OnlineStation*. คลังข้อมูลเก่าเก็บจากแหล่งเดิมเมื่อ 2011-07-26. สืบค้นเมื่อ 2011-09-09.
42. ↑  "12 Tails : 12 หางออนไลน์กับการปักธงใหม่ลงในหน้าประวัติศาสตร์เกมไทย". *GAMECOMP*. สืบค้นเมื่อ 2011-08-25.[*ลิงก์เสีย*]
43. ↑  **นิตยสารคอมพ์เกมเมอร์นิวส์**. ฉบับที่ 381. 15 - 21 สิงหาคม 2554. ISSN 1905 - 0194. หน้า 60
44. ↑  "12 หาง อัปเดตใหญ่ ปะทะบอสใหม่". *ONLINESTATION*. คลังข้อมูลเก่าเก็บจากแหล่งเดิมเมื่อ 2011-08-07. สืบค้นเมื่อ 2011-08-31.
45. ↑  **นิตยสารคอมพ์เกมเมอร์นิวส์**. ฉบับที่ 377. 18 - 24 กรกฎาคม 2554. ISSN 1905 - 0194. หน้า 35
46. ↑  เกมไทย. Moonshine. **WEEKLY ONLINE**. Issue 425. 8-14 August 2011. หน้า 93
47. ↑  "บิ๊กบั๊กเปิดรับผู้ทดสอบเกม "12หางออนไลน์" 100 คน". *NEWSnipa*. สืบค้นเมื่อ 2011-08-25.[*ลิงก์เสีย*]
48. ↑  "ไอดีซีซี เปิดตัว 12 หางออนไลน์ เกมออนไลน์สายพันธุ์ไทยแท้ 100%!!". *Gconsole*. สืบค้นเมื่อ 2011-08-31.
49. ↑  **นิตยสารคอมพ์เกมเมอร์นิวส์**. ฉบับที่ 378. 25 - 31 กรกฎาคม 2554. ISSN 1905 - 0194. หน้า 55
50. ↑  "12 หางแรงทุบสถิติใหม่การแจก AC Code ไม่ถึง 5 นาที". *GAMECOMP*. สืบค้นเมื่อ 2011-08-25.[*ลิงก์เสีย*]
51. ↑  "12 Tails เปิดให้ทดสอบอีกครั้งกับ 2nd Test 28 มีนาคมนี้". *GAMECOMP*. สืบค้นเมื่อ 2011-08-25.[*ลิงก์เสีย*]
52. ↑  "Neolution Games Mania เปิดประสบการณ์ทะลุมิติ กับเกมออนไลน์ 3Dครั้งแรกประเทศไทย". *PLAYPARK*. คลังข้อมูลเก่าเก็บจากแหล่งเดิมเมื่อ 2011-02-28. สืบค้นเมื่อ 2011-08-25.
53. ↑  การต่อสู้ใหม่สไตล์หาง เปิดศึกสงครามน่านฟ้า. **นิตยสารคอมพ์เกมเมอร์นิวส์**. ฉบับที่ 403. ฉบับที่ 403. 23 -29 มกราคม 2555. ISSN 1905 - 0194. หน้า 55
54. ↑  "วฤทธิ์ อาชวานันทกุล "12 หาง" เกมไทยไม่เกินฝัน". *PRACHACHAT ONLINE*. สืบค้นเมื่อ 2012-08-29.
55. ↑  "เกมสิบสองหางออนไลน์ เกมดีๆ เกมนี้ จะกลายเป็นวัตถุตกสำรวจ". *F5*. สืบค้นเมื่อ 2011-08-31.[*ลิงก์เสีย*]
56. ↑  "12 หางออนไลน์ กับสถิติใหม่ของวงการเกมส์ออนไลน์ไทย". *GAME-DED*. คลังข้อมูลเก่าเก็บจากแหล่งเดิมเมื่อ 2011-09-16. สืบค้นเมื่อ 2011-08-31.
57. ↑  "โอกาส = อนาคต เกมออนไลน์ไทย". *ผู้จัดการรายสัปดาห์*. สืบค้นเมื่อ 2011-08-31.[*ลิงก์เสีย*]
58. ↑  "ส่องภาพเกมไทย"12 หางออนไลน์"ก่อนเปิดตัวสัปดาห์หน้า". *ผู้จัดการออนไลน์*. คลังข้อมูลเก่าเก็บจากแหล่งเดิมเมื่อ 2011-02-20. สืบค้นเมื่อ 2011-08-31.
59. ↑  ""12 หางออนไลน์" เกมฝีมือคนไทยไปบุกตลาดโลก - ฉลาดสุดๆ". *เดลินิวส์*. คลังข้อมูลเก่าเก็บจากแหล่งเดิมเมื่อ 2012-06-18. สืบค้นเมื่อ 2012-07-25.
60. ↑  "ทีมงานเกม 12 หาง ขอบคุณผู้เล่น สรุปปัญหาช่วง Pre-CB". *MThai*. สืบค้นเมื่อ 2011-08-31.[*ลิงก์เสีย*]
61. 1 2  "ทีมงานเกม 12 หาง ปลื้ม! ผู้เล่นตอบรับเยอะเกินคาด". *GameMun*. คลังข้อมูลเก่าเก็บจากแหล่งเดิมเมื่อ 2020-09-27. สืบค้นเมื่อ 2011-08-31.
62. 1 2  "ประกาศผลรางวัล Thailand Game Prizes 2012". *Sanook*. สืบค้นเมื่อ 13 กันยายน 2021.
63. ↑  "ประกาศยุติการให้บริการ 12หาง ONLINE" สืบค้นเมื่อ 12 พฤศจิกายน 2560.
64. ↑  "12Tails Memories 17 พ.ย. ถึง 29 ธ.ค. 59" สืบค้นเมื่อ 12 พฤศจิกายน 2560
65. ↑  "กระทงระเบิดกระจาย 17 - 23 พ.ย. 59" สืบค้นเมื่อ 12 พฤษจิกายน 2560
66. ↑  "ตำนานหวนคืน! 12 หางออนไลน์เปิดให้ลงทะเบียนล่วงหน้าแล้ว!". *This Is Game Thailand*. สืบค้นเมื่อ 2021-09-13.
67. ↑  "12 หาง เกมออนไลน์ สายพันธุ์ไทย สร้างปรากฏการณ์ คลอดการ์ตูน "ปฐมบทแห่ง 12 หาง"". *Blognone*. สืบค้นเมื่อ 3 กุมภาพันธ์ 2012.
68. ↑  ""ไอดีซีซี" ตั้งเป้าใช้การ์ตูนขยายฐานผู้เล่นเกม 12 หาง". *ผู้จัดการออนไลน์*. คลังข้อมูลเก่าเก็บจากแหล่งเดิมเมื่อ 2012-02-05. สืบค้นเมื่อ 16 เมษายน 2012.

แหล่งข้อมูลอื่น
---------------


วิกิตำรา *สิบสองหางออนไลน์*มีหน้าในหัวข้อ ***วิธีเล่นเกม***

* สิบสองหางออนไลน์ ที่เฟซบุ๊ก